Sklep I R 136/2012
Datum: 2012-09-20T02:00:00.000+02:00
ecli: ECLI:SI:VSRS:2012:I.R.136.2012
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz tehtnih razlogov - objektivna nepristranskost sodišča

## Jedro

Druge tehtne razloge v smislu določb 67. člena ZPP predstavljajo predvsem tisti razlogi, ki bi objektivno vzeto lahko vzpodbudili dvom v nepristranskost vseh sodnikov določenega sodišča.

## Izrek

Predlog se zavrne.

## Obrazložitev

1. V predlogu za delegacijo pristojnosti je navedeno, da je pokojnica sestavila oporoko s katero je del svojega premoženja naklonila A. A., ki je zaposlena kot strojepiska na nepravdnem oddelku Okrajnega sodišča v Kopru. Zadeva je bila dodeljena sodnici B. B., ki je dne 31. 7. 2012 predlagala svojo izločitev. Njenemu predlogu je bilo ugodeno s sklepom dne 16. 8. 2012, zadeva pa bi morala biti po letnem razporedu dodeljena sodnici C. C., katere strojepiska pa je navedena oporočna dedinja. Zapustnica je tudi mati tragično umrlega sodelavca D. D. Sodnikom koprskega okrajnega sodišča so poznane njene družinske razmere, zaradi česar naj bi bili podani tehtni razlogi za določitev drugega stvarno pristojnega sodišča v skladu z določili 67. člena Zakona o pravdnem postopku (ZPP).

2. Predlog ni utemeljen.

3. Druge tehtne razloge v smislu določb 67. člena ZPP predstavljajo predvsem tisti razlogi, ki bi objektivno vzeto lahko vzpodbudili dvom v nepristranskost vseh sodnikov določenega sodišča. Razlogi, ki so navedeni v predlogu, sami po sebi ne utemeljujejo apriornega dvoma udeležencev postopka in javnosti v nepristranskost vseh sodnikov sodišča in zato niso podani razlogi za predlagano delegacijo pristojnosti.